वाफ उपविजेतालाई फुटबलप्रेमी यमबहादुरको १० लाख
डेढ दशकदेखि साउदी अरेबियामा रहेका बुटवल उपमहानगरपालिका–११ का यमबहादुर गुरुङले महिला राष्ट्रिय फुटबल टोलीलाई १० लाख रुपैयाँ प्रदान गरेका छन् ।
काठमाडौँ — डेढ दशकदेखि साउदी अरेबियामा रहेका बुटवल उपमहानगरपालिका–११ का यमबहादुर गुरुङले महिला राष्ट्रिय फुटबल टोलीलाई १० लाख रुपैयाँ प्रदान गरेका छन् ।साउदी अरेबियामा फागुन १६ मा भएको वाफ च्याम्पियनसिप फुटबलको फाइनल हेर्न पुगेका यमबहादुरले खेलाडीको उच्च प्रदर्शनबाट प्रभावित भएकाले महिला टोलीलाई १० लाख रुपैयाँ प्रदान गरेका हुन् । उनले अखिल नेपाल फुटबल संघ (एन्फा) की केन्द्रीय सदस्य तथा राष्ट्रिय खेलकुद परिषद्की सदस्य पेमा डोल्मा लामालाई रकम उपलब्ध गराइसकेका छन् ।राखेप सदस्य लामाले गुरुङकी श्रीमती उमाको उपस्थितिमा केही दिनमा खेलाडीलाई रकम हस्तान्तरण गर्ने जानकारी गराइन् । टोलीमा २३ खेलाडी छन् । जोर्डनसँगको फाइनलमा नेपाली टोली पेनाल्टी शुटआउटमा ५–३ ले पराजित भएको थियो । निर्धारित समयको २–२ गोलको बराबरी भएको थियो । त्यसअघि सेमिफाइनलमा लेबनानलाई २–१ ले हराएको नेपालले समूह चरणमा इराकलाई ५–०, सिरियालाई ४–१ र प्यालेस्टाइनलाई ४–० ले हराएको थियो ।१५ वर्षदेखि साउदीमा रहेका फुटबलप्रेमी यमबहादुरले ५ वर्षदेखि रियादमा लालीगुराँस नेपाली रेस्टुरेन्ट सञ्चालन गर्दै आएका छन् ।